
SØGER  LÆRDOM  VED  LÆSNING  OG  VED  TRO 


NUMMER    16 


15.  AUGUST  1931 


80.   AARGANG 


DEN  ANDEN  FØDSEL. 

Af  Dr.  James  E.  Talmage,  af  de  Tolvs  Raad. 

Medens  vor  Herre  opholdt  sig  i  Jerusalem,  lige  efter  at 
han  havde  begyndt  sin  offentlige  Virksomhed,  kom  der  en 
Aften  en  jødisk  Embedsmand  til  ham.  Den  besøgende  var 
en  Farisæer  og  et  Medlem  af  Nationens  øverste  Raad.  Der 
ligger  en  Betydning  i  den  Omstændighed,  at  Nikodemus 
kom  til  Kristus  om  Natten.  Læs  Joh.  3:  1 — 21.  Vi  maa 
antage,  at  denne  Mand  havde  et  oprigtigt  Ønske  om  at 
undersøge  de  Lærdomme,  som  blev  forkyndt  af  denne  nye,  ga- 
lilæiske  Profet,  hvis  Berømmelse  allerede  da  var  saa  vidt 
udbredt.  Men  det  lader  til,  at  Stolthed  over  hans  Stilling, 
eller  Frygt  for  Kritik,  fik  ham  til  at  søge  denne  Samtale 
med  Kristus  under  Mørkets  Beskyttelse,  for  at  saa  faa  som 
mulig  skulde  se  ham. 

Nikodemus  tiltalte  Frelseren  saaledes:  »Mester,  vi  véd  at 
du  er  en  Lærer,  kommet  fra  Gud;  thi  ingen  Mand  kan 
gøre  de  Mirakler,  som  du  gør,  uden  at  Gud  er  med  ham«. 

Uden  at  vente  paa  nogen  specielle  Spørgsmaal,  svarede 
Jesus  ham  og  sagde:  »Sandelig,  sandelig  siger  jeg  dig,  uden 
at  nogen  bliver  født  paanj',  kan  han  ikke  se  Guds  Rige«. 

Den  lærde  Jøde  udtrykte  sin  Overraskelse,  for  ikk«  at 
sige  Vantro.  »Hvorledes  kan  en  Mand  blive  født,  naar  han 

er  gammel?«  spurgte  han;  »kan  han  anden  Gang  komme 
ind  i  Moders  Liv  og  fødes?«  Endog  efter  at  Frelsensplanen 
var  blevet  tydelig  forklaret  for  ham,  raabte  han:  »Hvorle- 
des kan  dette  gaa  til?«  Herrens  Svar  maa  have  været  yd- 
mygende for  denne  Mand:  »Er  du  en  Lærer  i  Israel,  og 
véd  ikke  dette?«  Betingelserne  for  Borgerskab  i  Guds  Rige 
er  saa  enkle,  at  endog  den  mest  ulærde  maa  forstaa  og 
adlyde. 

Utvivlsomt  er  denne  anden  Fødsel,  om  hvilken  der  blev 
sagt  til  Nikodemus,  at  den  var  saa  nødvendig,  at  uden  den 
kan  intet  Menneske  nogensinde  se  Guds  Rige,  ensbetydende 
med  Daab  i  Vand  og  med  den  Helligaands  Betjening. 

Daabens  Betydning  som  et  Middel  til  at  tilvejebringe 
Syndernes  Forladelse,  og  erholde  Adgang  til  Jesu  Kristi 
Kirke,  som  er  Guds  Rige,  ligger  i  den  Kendsgerning,  at 
dette  er  den  Ordinance  som  er  foreskrevet  ved  guddomme- 
lig Myndighed,  hvorved  Frelserens  Forsoningsoffer  kan  gø- 
res virksomt.  Man  faar  ikke  Frelse  blot  ved  at  bede  om 
den. 

Men  den  kan  ikke  desto  mindre  erholdes  af  alle  ved  Tro 
og  ved  Udførelsen  af  de  foreskrevne  Gerninger. 

Saa  enkel  som  den  ydre  Daabsordinance  er,  ligger  der 
en  dyb  Symbolisme  i  den.  Som  nævnt,  sammenlignede 
Kristus  den  med  en  ny  Fødsel,  en  Indgang  til  en  ny  Ver- 
den eller  Tilstand.  Daaben  kan  ikke  betegne  en  saadan 
Symbolisme,  medmindre  den  sker  ved  fuldstændig  Neddyp- 
pelse  i  Vand. 

Daab  i  Vand  har  ogsaa  været  sammenlignet  med  en  Be- 
gravelse og  Opstandelse;  og  denne  Sammenligning  er  uden 
Mening  dersom  Daabskandidaten  ikke  først  bringes  ned  i 
Vandet  og  derefter  op  af  det  igen.  Paulus  vidste  øjensyn- 
ligt dette,  thi  han  siger:  »Eller  vide  I  ikke  at  vi,  saa  mange 
som  blev  døbte  til  Kristus  Jesus,  blev  døbte  til  hans  Død? 
Vi  blev  altsaa  begravne  med  ham  ved  Daaben  til  Døden, 
for  at,  ligesom  Kristus  blev  oprejst  fra  de  døde  ved  Fade- 
rens Herlighed,  saaledes  ogsaa  vi  skal  vandre  i  et  nyt  Lev- 
ned. Thi  er  vi  blevne  sammenvoksede  med  ham  ved  hans 
Døds  Afbillede,  skal  vi  dog  ogsaa  være  det  i  hans  Opstan- 
delse«. (Rom.   6:  3—5.) 

Kristus  selv  blev  døbt  »for  at  fuldbyrde  al  Retfærdighed«, 
og  hans  Daab  ved  Johannes'  Haand  skete  ved  Neddyp- 
pelse.  Dette  fastslaaes  af  den  Kendsgerning,  at  han  »steg 
op  af  Vandet  igen«. 

Har  I  læst  Historien  om  den  ætiopiske  Hofmand?  Efter 
at  Filip  havde  udlagt  Skrifterne  for  ham,  medens  de  kørte 
sammen,  bad  Ætioperen  om  at  blive  døbt,  hvortil  Filip 
gav  sit  Samtykke.  »Og  han  bød  at  Vognen  skulde  holde, 
og  de  steg  begge  ned  i  Vandet,  baade  Filip  og  Hofmanden; 
og  han  døbte  ham.  Men  da  de  steg  op  af  Vandet,  bort- 
rykkede Herrens  Aand  Filip,  og  Hofmanden  saa  ham  ikke 
mere;  thi  han  drog  sin  Vej  med  Glæde«.  (Se  Ap.  G,  8: 
26 — 36.)  Filip  var  ledet  af  en  Herrens  Engel  i  Udførelsen 
af  sit  Arbejde.  Kan  vi  sige,  at  han  begik  en  Fejltagelse  da 
han  udførte  denne  Daabshandling  ved  Neddyppelse  i  Van- 
det? 

Teologer  er  i  Almindelighed  enige  om,  at  i  flere  Hun- 
drede Aar  efter  Kristus  var  Neddyppelsesmetoden  den  ene- 
ste Daabsmetode,  der  blev  praktiseret.  Filologer  erklærer,  at 
selve  Ordet  »døbe«  kommer  fra  det  græske  Verbum,  der 
betyder  at  neddyppe  eller  begrave.  De  Hellige  Skrifter 
erklærer,  at  Daab  ved  Neddyppelse  er  nødvendig  for  Frelse, 
og  Guds  Ord  fortæller  ikke  om  nogen  anden  Daabsmaade. 

Daab,  saaledes  som  den  i  denne  Tid  foreskrives  ved  Aa- 
benbaring,  er  efter  det  samme  Mønster,  og  enhver  Daabs- 
handling som  udføres  af  Jesu  Kristi  Kirke  af  Sidste  Dages 
Hellige,  sker  ved  Neddyppelse.  (Se  Pagtens  Bog  20:  72 — 74.) 


DEN  DANSKE  MISSION. 

ANKOMST. 

Ældste  Arthur  J.  Dent  fra  Lewiston,  Utah,  ankom  til 
København  den  11.  Juli,  over  Hamburg,  hvortil  han  var 
ankommet  med  S.  S.  »George  Washington«  den  10.  Juli 
1931.  Ældste  Dent  er  foreløbig  beskikket  til  at  virke  i  Kø- 
benhavns Distrikt. 

Vi  byder  Ældste  Dent  hjertelig  Velkommen  til  den  Dan- 
ske Mission,  og   beder  at  Herren  vil   velsigne   ham   i  hans 

ArbeJde-  Holger  M.  Larsen. 

Missionspræsident. 

DEN  NORSKE  MISJON. 

PRESIDENT  OG  SØSTER  WIDTSOES  BESØK  I  NORGE. 

President  og  søster  John  A.  Widtsoe  har  nu  avsluttet 
deres  besøk  i  den  norske  misjon,  idet  de  forlot  Bergen, 
mandag  den  20.  juli  med  S.  S.  »Vinus«,  for  å  rejse  til 
Newcastle. 

Vi  har  satt  overmåde  stor  pris  på  president  og  søster 
Widtsoes  besøk.  De  har  hatt  det  privilegium  å  tale  til  over- 
fyldte huse  i  alle  tre  distrikter.  Avisene  har  vært  oss  en 
meget  stor  hjelp,  idet  de  har  gitt  oss  spalterum  for  å  for- 
telle om  besøket. 

Ved  vort  søndagsmøte  i  Oslo  var  der  tilstede  348,  til- 
trods for  at  der  var  midtsommer  og  ferie.  I  Trondheim 
var  huset  også  overfyldt.  Ved  vort  møte  i  Bergen  siste 
søndag  var  der  næsten  like  så  mange  mennesker  der  måtte 
gå  uten  å  få  plass,  som  der  var  inne  i  huset. 

President  og  søster  Widtsoes  besøk  til  Norge  har  gjort 
umaadelig  meget  godt  for  den  norske  misjon,  fordi  mange 
av  de  gamle  fordomme,  som  har  eksistert  i  dette  land,  er 
blitt  fjernet  ved  dette  besøk. 

Eldster  og  søskende  i  den  norske  misjon  forener  sig  med 
søster  Jensen  og  mig  i  å  takke  president  og  søster  Widt- 
soe for  deres  meget  behagelige  besøk,  og  ser  med  glad  for- 
ventning frem  til  et  nytt  besøk  i  en  nær  fremtid. 

Hyrum  D.  Jensen 
Misjonspresident. 


PRÆSTEDØMMET 


KREDSLÆRERNES  LEKTIE  FOR  SEPTEMBER. 

Nødvendigheden  af  Bøn. 

»Og  alt,  hvad  I  begære  i  Bønnen,  troende,  det  skal  I 
faa.«   (Math.  21:22.) 

Har  vi  nogensinde  haft  mere  Aarsag  for  at  bede  til  Her- 
ren, end  netop  nu?  Vi  føler  daglig,  at  vi  er  Bytte  for  to 
store  Magter  —  det  Gode  og  det  Onde.  Den  onde  Magt 
bliver  mere  og  mere  paagaaende,  mere  og  mere  listig  i  An- 
vendelsen af  Kampmidler.  Hvor  lykkelige  er  vi  ikke,  at 
vi  i  denne  Kamp  ejer  et  mægtigt  Vaaben,  som  kan  mod- 
staa   alle    Fjendens    haardeste    Angreb  —  Bønnen.    Lad  os 

tænke  paa,  at  intet  Menneske  kan  hjælpe  os  i  denne  Kamp, 
men  kun  vore  egne  personlige  Anstrengelser  i  Forbindelse 
med  de  himmelske  Kræfter,  som  vi  erholder  gennem  Bøn- 
nen. 

Bønnen  er  det  eneste  Middel,  hvorved  vi  træder  i  For- 
bindelse med  vor  himmelske  Fader.  Bønnen  er  et  Middel 
til  at  udtrykke  vor  Taknemmelighed  for  de  Velsignelser, 
vi  allerede  har  modtaget,  og  den  gør  det  muligt  for  os  at 
erholde  flere  Velsignelser.  Bønnen  er  Sjælens  Aandedræt. 
Ligesaa  nødvendigt  som  Aandedrættet  er  for  det  fysiske  Liv, 
ligesaa  nødvendig  er  Bønnen  for  det  aandelige. 

Det  er  ikke  altid  let  at  leve  som  en  god  Sidste  Dages 
Hellig.  I  Guds  Kirke  kan  vi  ikke  staa  stille.  Vi  gaar  enten 
frem  eller  tilbage.  Dersom  vi  ønsker  at  gaa  fremad,  der- 
som vi  ønsker  at  naa  det  store  Maal,  som  Gud,  vor  him- 
melske Fader,  har  sat  for  os,  lad  os  da  benytte  det  mæg- 
tige Vaaben  han  har  givet  os  i  Hænde.  Lad  os  bede,  og 
lad  os  bede  ofte. 


DEN  KVINDELIGE  HJÆLPEFORENING 

Valgsproget  1931. 

Lad  os  hjælpe  og  støtte  vore  Ledere.  De  arbejder  for  os. 
Lad  os  arbejde  med  dem. 

KREDSLÆRERINDERNES  LEKTIE  FOR  SEPTEMBER. 

En  farlig  Fjende. 

Det  største  af  alle  Bud,  som  er  blevet  givet  Menneskene, 
er  Kærlighedens  store  Bud.  Frelseren,  som  gav  dette  Bud, 
er  vort  store  lysende  Forbillede.  Han  viste  den  største  Kær- 
lighed, som  kan  vises  paa  denne  Jord.  Hans  Efterfølgere 
paa  Jorden  har  i  alle  Tider  søgt  og  søger  fremdeles  at 
vandre  i  hans  Fodspor.  Overalt  ses  Udslag  af  denne  Kær- 
lighedens Aand.  Det  Arbejde,  som  udføres  af  den  Kvinde- 
lige Hjælpeforening,  er  et  af  disse  mange  Udslag.  Men 
ogsaa  Sjælefjenden  arbejder.  Og  han  har  utallige  Virke- 
maader  for  at  modarbejde  Næstekærligheden.  Et  af  de  alier 
farligste  Vaaben  han  har  til  sin  Anvendelse  i  denne  sin 
Kamp,  er  den  menneskelige  Tunge.  »Tungen  er  en  Ild,  en 
Verden  af  Uretfærdighed.« 

Den  Fjende,  man  ikke  frygter,  er  den  farligste.    Tungen 

er  saa  farlig,  fordi  den  er  saa  upaaagtet,  fordi  den  i  Al- 
mindelighed bliver  betragtet  som  ufarlig.  Mangen  en  god, 
opofrende  Søster  har  gaaet  fra  Hjem  til  Hjem  og  udført 
et  stort  Arbejde  for  at  hjælpe  andre,  men  har  ikke  altid 
været  saa  opmærksom  paa  det  lille  farlige  Lem,  som  kaldes 
Tungen.  Hun  har  ikke  ment  at  sladre,  hun  har  kun  for- 
talt »Sandheden«,  saavidt  som  hun  kendte  den.  Hun  har 
ikke  tænkt  paa  Følgerne.  Det  meste  af  den  løgnagtige 
Sladder,  som  føres  i  Verden,  sker  i  Ubetænksomhed.  Man 
hører  en  Nyhed,  griber  den  straks  og  fører  den  videre. 

Vort  Valgsprog  i  Aar  udtrykker  vor  Villighed  til  at 
hjælpe  og  støtte  vore  Ledere.  Vi  indser  alle  Nødvendig- 
heden af  at  hjælpe  vore  Ledere  og  er  villige  til  at  gøre  det. 
Der  er  mange  Maader,  hvorpaa  vi  kan  gøre  vor  Pligt  i 
saa  Henseende.  Ikke  mindst  gælder  det  for  os  at  værne 
deres  Rygte.  Lad  os  altid  holde  vore  Ledere  højt  i  Ære. 
Naar  vi  indenfor  vor  Organisation  lærer  at  tie  med  alt 
det  onde,  vi  hører,  og  kun  fortæller  det  gode  vi  hører  om 
vore  Medmennesker,  ikke  mindst  om  vore  Ledere,  da  er 
vi  kommet  et  mægtigt  Skridt  fremad  i  Opfyldelsen  af  Frel- 
serens store  Kærlighedsbud. 


SØNDAGSSKOLEN 

NADVERVERS  OG  KORLEKTIE  FOR 
SEPTEMBER  MAANED. 
Nadververs: 

I  Ydmyghed  vi  søger  her 
At  mindes  ham,  vor  Frelser  kær, 
Og  i  vort  Liv  at  prise  ham, 
Som  blev  al  Verdens  Offerlam. 

Korlektie: 

Salomos  Ordsprog  3.   Kapitel,  5  og  6  Vers: 

»Forlad  dig  paa  Herren  af  dit  ganske  Hjerte,  men  forlad 

dig  ikke  fast  paa  din   Forstand. 

Kend   ham   paa   alle    dine  Veje,    og    han    skal  gøre    dine 

Stier  rette.« 


EMNER  FOR  2l/2  MINUTTERS  TALER. 
6.   September:   Hvorfor  skal  jeg   tilgive   andre  deres  Fejl? 
13.  September:   Hvorfor  er  Tro  nødvendig? 

20.   September:   Hvorfor  tror  jeg,  at  Lydighed  er  bedre  end 

Offer? 
27.  September:   Hvorfor    tror    jeg,    at    Mormons    Bog    ikke 

modsiger  Bibelen? 


FASTE  OG  FASTEOFFER.* 

De  Sidste  Dages  Hellige  paastaar,  at  deres  Kirke  er  Guds 
Kirke,  som  er  oprettet  af  ham  ved  direkte  Aabenbaring. 
Disse  Lektier  er  givet  for  at  vise,  at  religiøse  og  moralske 
Standarder,  som  vor  himmelske  Fader  gennem  Aabenbaring 
har  givet  til  Menneskene,  i  høj  Grad  er  til  Velsignelse  for 
dem.  Den  sidste  Lektie  omhandlede  de  Sidste  Dages  Hellige 
Opfattelse  angaaende  Rekreation,  og  viste  hvorledes  denne 
Opfattelse,  som  fra  først  af  blev  mødt  af  saa  megen  Mod- 
stand af  den  religiøse  Verden,  har  vist  sig  at  være  til  den 
største  Velsignelse. 

I  Dag  vil  vi  omtale  Faste  og  Fasteoffer. 

Lærdommen  om  Faste  er  ligesaa  gammel  som  Kristen- 
heden. Faste  og  Bøn  har  været  Profeternes  Pasord.  Der 
findes  talrige  Eksempler  paa,  at  retfærdige  Mænd  og  Kvinder 
har  fastet  for  lange  Perioder,  for  at  de  maatte  blive  i  Stand 
til  at  komme  i  Kontakt  med  det  evige.  Jesus  selv  gik  uden 
Næring  i  40  Dage,  medens  han  forberedte  sig  for  sin  Mis- 
sion. Ogsaa  i  vor  Tid  har  Gud  givet  Befaling  angaaende 
Faste,  ligesom  han  gjorde  i  fordums  Tider.  Han  sagde:  »Jeg 
giver  eder  den  Befaling,  at  I  skal  vedblive  i  Bøn  og  Faste 
fra  denne  Tid  af«. 

Dersom  man  forstaar  Aanden  af  denne  Befaling,  og  faster 
med  Glæde  og  Taknemmelighed,  uden  at  knurre,  vil  man 
snart  opdage,  at  det  medfører  mange  Fordele  og  Velsignelser. 
For  det  første  er  det  meget  sundt  at  give  Fordøjelsesorga- 
nerne  en  Anledning  til  at  hvile  og  til  at  fjerne  overflødige 
Stoffer.  Læger  foreskriver  ofte  Faste  for  deres  Patienter.  Den 
medicinske  Verden  har  bevist,  at  dette  gamle  Bud  er  meget 
gavnligt  for  det  menneskelige  Legeme. 

Faste  giver  ogsaa  aandelige  Velsignelser.  Faste  medfører 
en  Følelse  af  Ydmyghed.  Det  er  lettere  at  komme  i  Kon- 
takt med  Gud  gennem  Bøn  under  en  Fasteperiode  end  det 

*  Lektie  for  Søndagsskolens  Senior-  og  Juniorklasser,  Søndag 
den  16.  August. 

er,  naar  Sulten  er  stillet  og  Legemet  er  stærkt.  Faste  faar 
een  til  at  føle  sin  Afhængighed  af  en  større  Magt.  Det  er 
let  at  se,  hvorfor  den  Almægtige  foreskriver  Faste  sammen 
med  Bønnen. 

Dersom  man  faster  i  den  rette  Aand,  glemmer  man  sig 
selv  —  sin  Appetit  og  sine  personlige  Ønsker  —  for  en  be- 
stemt Sag.  En  af  de  største  Aarsager  til  at  Folk  synder, 
er  at  de  mangler  Viljekraft  til  at  modstaa  de  Krav,  der 
kommer  fra  deres  Appetit  og  Lidenskaber.  Naar  man  lærer 
at  faste,  styrker  man  sin  Vilje.  Man  er  ikke  længere  Slave 
for  sine  fysiske  Ønsker.  Gennem  Lydighed  til  denne  Ordi- 
nance  styrker  man  sin  Viljekraft. 

Gennem  Faste  sættes  man  i  Harmoni  med  Religionens 
Aand.  Vor  Kirke  er  bygget  paa  Princippet  om  Tjeneste  og 
Uegennyttighed.  Naar  man  lærer  at  elske  sin  Gud  og  sine 
Medmennesker  af  sit  hele  Hjerte,  afstaar  man  fra  Egoisme 
og  søger  at  gøre  noget  for  andres  Velfærd.  Man  faster  for 
at  man  skal  være  mere  ydmyg  i  sin  Bøn,  eller  for  at  man 
kan  give  Pengene,  for  det  Maaltid  man  ellers  vilde  have 
spist,  til  en  eller  anden  som  er  i  Nød.  Saaledes  glemmer 
man  sig  selv.  Naar  man  gør  dette,  begynder  man  at  for- 
staa  Religionens  Aand. 

Af  dette  kan  vi  se,  at  de  som  adlyder  Budet  om  Faste, 
hjælper  sig  selv  mest. 

Selv  om  vi  bliver  opfordret  til  at  faste  og  bede  ofte,  er 
der  én  Dag  i  Maaneden  som  af  Kirken  er  blevet  beskikket 
til  Fastedag.  Denne  Dag  bliver  Kirkens  Medlemmer  bedt 
om  at  gaa  uden  Føde  til  sent  paa  Eftermiddagen  eller  Af- 
tenen, og  at  overvære  de  Fastemøder  som  holdes  i  alle  Ward. 
Ved  disse  Møder  har  de  det  Privilegium  at  deltage  i  den  hel- 
lige Nadver  og  at  bære  deres  Vidnesbyrd  om  Guds  Godhed. 
Det  er  sandt,  at  mange  overværer  Fastemøderne  uden  først 
at  faste  og  bede  for  at  berede  sig  for  disse  Privilegier. 
Nogle  af  disse  finder  Fejl  med  de  Vidnesbyrd  der  bliver 
baaret  og  de  Ting  der  bliver  gjort.  Men  har  I  nogensinde 
set  nogen,  der  har  forberedt  sig,  saaledes  som  Gud  ønsker 
at  vi  skal  gøre,  med  Faste  og  Bøn,  som  ikke  har  erklæret 
at  de  Møder,  der  blev  afholdt  Fastedagene,  var  aandelige 
Fester?  For  mange  er  Fastemøderne  de  bedste  af  alle  Møder. 

En  af  de  vigtigste  Ting  ved  Fastedagen  er  Fasteofferet. 
De  der  faster,  bliver  bedt  om  at  betale  Prisen  for  de  to 
Maaltider  de  ellers  vilde  have  spist,  til  et  Fond  som  bliver 
benyttet  til   at   skaffe   Føde  og  Klæder  tilveje  for  de  træn- 

gende.  I  Kirken  findes  der  altid  Enker,  Forældreløse,  Inva- 
lider, syge  og  mange  andre  som  er  ude  af  Stand  til  at  finde 
Arbejde,  og  alle  disse  behøver  Hjælp.  Ingen  vil  paastaa,  at 
Samfundet  ikke  har  Pligt  til  at  sørge  for  dem.  Vil  ikke 
alle  indrømme  at  Kirken,  saaledes  som  den  er  organiseret 
for  at  hjælpe  Menneskeheden,  skulde  være  den  ledende  i 
Omsorgen  for  de  trængende?  Kristenheden  maa  ikke  glemme 
Kristi  Ord,  naar  han  siger:  »Thi  jeg  var  hungrig,  og  I  gav 
mig  at  spise;  jeg  var  tørstig,  og  I  gav  mig  at  drikke;  jeg 
var  fremmed,  og  I  tog  mig  hjem  til  eder;  jeg  var  nøgen, 
og  I  klædte  mig;  jeg  .var  syg,  og  I  besøgte  mig;  jeg  var  i 
Fængsel,  og  I  kom  til  mig.  —  Hvad  I  har  gjort  mod  een 
af  disse  mine  mindste  Brødre,  har  I  gjort  imod  mig.«  (Se 
Math.  25:   35—40.) 

Vi  kan  tænke  os,  hvad  der  vilde  ske  med  Hensyn  til 
Omsorgen  for  de  trængende,  dersom  hvert  eneste  Medlem 
af  Kirken  adlød  til  Fuldkommenhed  denne  ene  Befaling, 
for  ikke  at  tale  om  de  talrige  andre  Fordele  som  vilde 
være  en  Følge  af  Faste  og  Bøn.  Det  er  600.000  Medlemmer 
af  Kirken.  Den  gennemsnitlige  Pris  for  to  Maal tider,  ind- 
befattende rige  og  fattige,  vilde  visselig  ikke  være  mindre 
end  Kr.  2.00  pr.  Person.  Dersom  alle  betalte  et  ærligt  Faste- 
offer, vilde  der  blive  ca.  1200.000  Kr.  pr.  Maaned  til  at 
hjælpe  de  trængende.  Og  da  Kredslærere,  Arbejdere  i  den 
Kvindelige  Hjælpeforening,  Forstandere  og  alle  andre  som 
vilde  være  medvirkende  ved  Uddelingen  af  Pengene,  arbejder 
uden  Betaling,  vilde  hele  Summen  blive  givet  til  de  træn- 
gende. Dersom  alle  Kirkens  Medlemmer  vilde  holde  dette 
ene  Bud,  vilde  der  ikke  være  nogen  Aarsag,  hvorfor  en 
eneste  af  Kirkens  Medlemmer  skulde  mangle  Føde,  Hus 
og  Klæder. 

Her  ser  vi  atter  Guds  Visdom.  I  hans  Kirke,  som  han 
har  planlagt  og  organiseret  for  sine  Børns  Velfærd,  har  han 
skaffet  et  Middel  tilveje,  hvorved  et  af  Samfundets  vanske- 
ligste Problemer  —  nemlig  Omsorgen  for  de  trængende  — 
kunde  tages  Vare  paa  uden  at  paalægge  Folket  nogen  Byr- 
der. Ved  at  hjælpe  baade  vort  Legeme,  vor  Sjæl  og  vor 
Vilje  ved  at  faste,  og  give  hvad  vi  i  Almindelighed  vilde 
have  betalt  for  de  Maaltider  vi  ikke  spiste,  vilde  det  blive 
muligt  at  hjælpe  alle  de,  som  trænger  til  Hjælp  indenfor 
denne  Kirke.  Den  Kendsgerning,  at  der  findes  trængende 
iblandt  os,  og  at  der  til  Stadighed  vil  blive  taget  store 
Summer  fra  Tiendefondet  for  at  sørge  for  de  fattige,  er  et 

tydeligt  Bevis  paa,  at  vi  ikke  alle  holder  denne  Befaling. 
Dersom  Kirkens  Medlemmer  vilde  betale  deres  Fasteoffer, 
vilde  ingen  behøve  at  gaa  hungrige. 


TIENDE. 


Tiendeloven  kan  kaldes  Kirkens  bedste  religiøse  Barome- 
ter. Sand  Religion  er  grundlagt  paa  Princippet  om  at  give 
af  sig  selv  for  at  hjælpe  andre.  Naar  en  Person  gribes  af 
Kristi  Aand,  finder  vi,  at  han  sætter  sine  egne  personlige 
Ønsker  i'  Baggrunden  og  mere  og  mere  søger  sine  Med- 
menneskers Bedste. 

Skriften  fortæller  os,  at  naar  man  er  virkelig  religiøs,  er 
man  villig  til  at  opgive  Rigdom,  Hjem  og  Venner  for  at 
følge  Kristus  i  hans  Tjeneste  for  Menneskeheden.  Vor  Gud 
er  Israels  Gud,  hvis  Kirke  er  bygget  paa  det  grundlæggende 
Princip:  »Du  skal  elske  Herren  din  Gud  af  hele  dit  Hjerte, 
og  af  hele  din  Sjæl  og  af  hele  dit  Sind.  —  Og  du  skal 
elske  din  Næste  som  dig  selv«.  (Math.  22:  37—39).  Det 
vilde  være  umuligt  at  efterleve  disse  to  Befalinger  i  deres 
Helhed  uden  at  nære  Ønske  om  at  give  sig  selv  for  andre. 
Dette  er  Religionens  Aand. 

Naar  man  begynder  at  opstille  for  sig  selv  egoistiske  Ide- 
aler, begynder  man  at  afvige  fra  den  sande  Religions  Veje. 
Det  synes,  at  da  Herren  sagde:  »Du  skal  ikke  have  andre 
Guder  for  mig«,  henviste  han  ikke  blot  til  Hedningernes 
Guder,  men  til  andre  Guder,  som  var  langt  farligere  end 
de  hedenske.  Han  har  sikkert  ogsaa  ment  Rigdommens  og 
Begærlighedens  Guder.  Hans  Profeter  har  altid  advaret  imod 
alt,  som  var  bygget  paa  Egoismens  Grundvold.  Disse  Mænd 
og  Kvinder  som  har  stræbt  for  at  opnaa  Rigdom  og  Magt 
uden  Hensyn  til  deres  Medmenneskers  Velfærd,  har  afve- 
get fra  Religionens  Sti  og  har  dyrket  andre  Guder.  Jo  mere 
en  Person,  en  Nation  eller  en  Race  vier  al  sin  Tid  og  sit 
Arbejde  til  sit  eget  egoistiske  Velfærd,  jo  længere  kommer 
Vedkommende  bort  fra  den  Almægtiges  Hensigter. 

Tiendeloven  kan  ikke  holdes,  uden  at  man  giver  af  sig 
selv  for  andre.  Det  er  af  denne  Grund  at  jeg  siger,  at  Ti- 
endeloven  er   Kirkens   religiøse   Barometer.    Jo   mere  villig 

*  Lektie  for  Søndagsskolens  Senior-  og  Juniorklasser,  Søndag 
den  23.  August 

man  er  til  at  leve  denne  Lov,  jo  mere  dybt  religiøs  er 
man.  Naar  man  hører  vor  Kirkes  nuværende  Ledere  sige, 
som  de  tit  gør,  at  de  aldrig  i  deres  Liv  har  tjent  en  Dol- 
lar, som  der  ikke  er  blevet  betalt  Tiende  af,  eller  naar 
man  læser  saadanne  Ord,  som  de  der  faldt  fra  Brigham 
Youngs  Læber:  »I  Josephs  Dage,  da  mine  økonomiske 
Forhold  var  meget  daarlige,  hændte  det  aldrig,  at  jeg 
havde  500  Dollars,  100  Dollars,  1  Dollar,  50  Cent  eller 
25  Cent,  og  ikke  var  villig  til  at  give  disse  til  Joseph,  lige- 
saa  villigt  og  frit  som  en  Kop  Vand  kommer  fra  en  Kilde, 
dersom  de  behøvedes  —  Joseph  maatte  saa  gerne  have 
dem.  Blev  jeg  prøvet  i  dette?  Ja,  thi  mange,  mange  Gange 
hændte  det  i  min  Fattigdom,  at  jeg,  naar  jeg  var  i  Besid- 
delse af  en  Dollar  eller  50  Cent,  tænkte:  »For  dette  kan 
jeg  købe  lidt  Sirup  til  mine  Børns  Brød«,  men  saa  var  der 
Brug  for  dem,  og  de  gik  lige  saa  frit,  som  Vandet  i 
Floden  her  vilde  gaa  til  en  tørstig  Person,«  saa  véd  man, 
at  disse  Mænd  har  den  sande  Religions  Aand,  og  er  vær- 
dige til  de  Stillinger,  de  indehaver. 

Ligesom  Budet  om  Sabbatsdagen,  bliver  Loven  om  Ti- 
enden til  Stadighed  overtraadt.  Dog  er  den,  ligesom  Loven 
om  Sabbaten,  en  ligesaa  betydningsfuld  Lov  som  nogen 
af  de  øvrige  Guds  Love,  thi  den  kom  gennem  direkte  Aa- 
benbaring  fra  ham. 

Den  8.  Juli  1838  bad  Joseph  Smith  til  Herren  og  sagde: 
»Vis  din  Tjener,  hvor  meget  af  dit  Folks  Ejendom  du  for- 
drer i  Tiende«.  Som  Svar  modtog  Joseph  den  Aabenba- 
ring  som  nu  findes  i  det  119.  Kapitel  af  Pagtens  Bog,  hvori 
der  blev  fortalt,  at  Kirkens  Medlemmer  paa  den  Tid  skulde 
give  »al  deres  overflødige  Ejendom«  i  Biskoppens  Hænder, 
»og  derefter  skal  de,  som  saaledes  har  betalt  Tiende,  be- 
tale en  Tiendedel  af  deres  aarlige  Indkomst,  og  dette  skal 
være  en  gældende  Lov  for  dem  evindelig.«  Saaledes  opret- 
tede Gud,  ved  guddommelig  Forordning,  endnu  en  Gang 
Tienden  —  en  Lov  som  blev  praktiseret  i  Abrahams  og 
Enoks  Dage,  og  i  alle  de  Husholdninger  da  Evangeliet  var 
paa  Jorden.  (Se  Mal.  3:  7—13.)  Siden  1838  har  det  Spørgs- 
maal  opstaaet,  hvad  Betydningen  kan  være  af  Udtrykket  »en 
Tiendedel  af  deres  aarlige  Indkomst«.  Kirkens  Myndighe- 
der har  altid  hævdet,  at  det  betød  en  Tiendedel  af  den 
Indtægt,  som  blev  modtaget  af  ethvert  Medlem  af  Kirken. 
En  ærlig  Tiendebetaler  yder  til  Kirken  en  Tiendedel  af  alt, 
han  tjener. 

JEG  SER! 


Min  Nabo  var  født  blind.  Hans  Hjerte  var  fuldt  af  Sorg. 
Naar  hans  Brødre  gjorde  forgæves  Forsøg  paa  at  beskrive 
Jordens  vidunderlige  Skønhed,  voksede  hans  Sorg  over,  at 
han  ikke  erfarede  den  samme  Glæde.  Han  hørte  om  en 
berømt  Kirurg,  som  havde  opereret  og  gengivet  Synet  til 
Skarer  af  blinde.  Fuld  af  Tro  og  Tillid  henvendte  han  sig 
til  denne  Kirurg. 

Operationen  lykkedes.  Da  hans  Øje  saa  det  første  Lys- 
glimt, blev  han  overvældet;  alt  det  herlige  han  saa,  gjorde 
ham  helt  forvirret.  Han  blev  helt  maalløs.  Skønne  Træer, 
Blomster,  Fugle,  solbeskinnede  Høje  og  Dale  overvældede 
ham  først,  men  fyldte  senere  hans  hele  Sjæl  med  en  ube- 
skrivelig Fryd.  Hans  Sorg  og  Bekymring  svandt.  Hans 
eneste  Følelse  nu  var  Glædesfølelse.  Af  al  Magt  raabte  han 
ud:  »Før  [eksisterede  jeg  kun;  nu  lever  jeg!«  I  flere  Uger 
var  hans  Nætter  søvnløse,  saa  ivrig  var  han  efter  at  se 
Daggryets  Skønhed. 

Jeg  var  blind  —  ikke  fysisk,  men  aandeligt.  Jeg  længtes 
efter  at  se,  for  at  jeg  ogsaa  kan  nyde  Livet  ligesom  andre 
gjorde.  Det  blev  fortalt  mig,  at  dersom  jeg  bad  til  Gud, 
vilde  jeg  blive  i  Stand  til  at  se,  ligesom  det  var  sket  med 
tusindvis  af  andre.  Paa  mine  Knæ,  med  en  Tro  som  jeg 
aldrig  tidligere  havde  udøvet,  udøste  jeg  min  Sjæl  for  min 
Skaber. 

Pludselig  forlod  Blindheden  mig;  mine  Øjne  blev  aab- 
nede.  Foran  mig  .saa  jeg  et  Billede,  hvis  Eksistens  jeg 
aldrig  havde  drømt  om,  og  hvis  Skønhed  og  Herlighed  jeg 
ikke  kan  beskrive.  Først  havde  det  en  forvirrende  Virk- 
ning paa  mig,  thi  jeg  søgte  ivrigt  at  se  alt  paa  én  Gang, 
saa  stor  var  min  Ophidselse. 

Da  jeg  begyndte   at   blive   rolig,   tog  Billedet  en  bestemt 

Skikkelse  og  Form  for  mig,  og  min  Begejstring  steg  stadig 
højere  og  højere.  Min  Sjæl  og  mit  Hjerte  var  fyldt  af  den 
inderligste  Fryd.  Saa  stor  var  min  Glæde,  at  jeg  takkede 
min  Himmelske  Fader  for  hans  Naade,  og  raabte  ud:  »Nu 
lever  jeg;  før  eksisterede  jeg  kun!« 

Billedet  staar  endnu  for  mit  aandelige  Øje.  Hver  Dag 
gransker  jeg  det  atter  og  atter,  mere  omhyggeligt  end 
nogensinde  før.  Og  for  hver  Dag,  eftersom  de  forskellige 
Detailler  bliver  tydeligere,  synes  det  herligere  og  herligere. 

William  D.  Cailister. 


(Fortsat  fra  Side  375). 

Det  vilde  være  Tidsspilde  dersom  vi  forsøgte  at  vise 
Nødvendigheden  af,  at  enhver  Kirke  eller  religiøs  Organi- 
sation maa  have  financiel  Støtte,  dersom  den  skal  være  i  Stand 
til  at  udføre  nogen  som  helst  Tjeneste  for  Menneskeheden, 
thi  Kirken  uden  Tiende  vilde  være  ligesom  et  Automobil 
uden  Benzin.  Alle  Slags  financielle  Systemer  er  blevet  for- 
søgt af  baade  religiøse  og  ikke-religiøse  Samfund.  Nogle 
faar  de  nødvendige  Penge  ved  frivillige  Bidrag.  Andre  mod- 
tager Betaling  for  Udførelsen  af  Ritualer  og  Ceremonier. 
Jesu  Kristi  Kirke  af  Sidste  Dages  Hellige  indsamler  aldrig 
Penge  under  dens  Møder,  og  forlanger  aldrig  Betaling  for 
nogen  Tjeneste.  Et  Medlems  Anledning  til  at  overvære  Mø- 
der, deltage  i  Nadveren  eller  i  andre  Ting  indenfor  Kir- 
ken, er  ikke  begrænset  af  Vedkommendes  Evne  til  at  be- 
tale. De  rige  har  intet  Fortrin  fremfor  de  fattige  indenfor 
Guds  Kirke. 

Og  dog  maa  vor  Kirke,  ligesom  alle  andre  Organisationer, 
have  financiel  Støtte,  og  Gud  oprettede  Tiendeloven.  Denne 
Lov  er  grundlagt  paa  Teorien  om  Evnen  til  at  betale.  In- 
gen bliver  bedt  om  at  give  mere,  end  hans  Indtægter  giver 
ham  Anledning  til.  Dersom  man  er  fattig,  og  ens  Indtæg- 
ter er  smaa,  er  ens  Bidrag  blot  »Enkens  Skærv«,  men 
man  er  berettiget  til  de  samme  Velsignelser  som  den,  der 
betaler  af  en  meget  større  Indtægt.  Ingen  kan  benægte,  at 
dette  er  det  mest  retfærdige  Finanssystem  som  kan  findes 
i  nogen  Kirke.  Men  man  vil  ogsaa  forvente,  at  det  er  det 
mest  retfærdige,  fordi  det  blev  givet  til  Mennesket  af  Gud 
selv. 

TIENDEBETALERENS  FORDELE.* 

Lad  os  i  Korthed  betragte  de  Fordele  som  kommer  til 
den,  som  med  Glæde  og  i  Ærlighed  betaler  sin  Tiende. 

For  det  første:  Der  er  mange  som  aabent  har  erklæret, 
at  de  har  direkte  økonomisk  Vinding  af  at  vise  Lydighed 
til  denne  Lov.  Andre  har  bevidnet,  at  ni  Tiendedele  af 
deres  Indtægter  har  varet  lige  saa  længe  som  den  hele  Ind- 
tægt vilde  have  gjort,  dersom  de  havde  undladt  at  betale 
deres  Tiende.  Det  er  meget  let  at  se  og  forstaa  at  begge 
disse  Erklæringer  er  sandsynlige,  thi  naar  man  ved  sin  Op- 
førsel viser,  at  man  har  faaet  Evangeliets  Aand  i  en  Grad, 
at  man  er  villig  til  at  dele  sine  Indtægter  med  sine  Med- 
mennesker og  give  til  Kirken  det  som  Gud  har  bedt  om, 
da  bliver  man  berettiget  til  specielle  Velsignelser  fra  Gud. 
Hvorfor  skulde  ikke  en  saadan  blive  velsignet  med  forøgede 
Indtægter? 

For  det  andet:  Man  lærer  at  være  økonomisk.  At  faa  ni 
Tiendedele  til  gøre,  hvad  det  hele  før  har  gjort,  kræver 
Omhu  og  Planlæggelse.  Den  Lektie,  som  læres  paa  denne 
Maade,  er  meget  værdifuld. 

For  det  tredie:  Det  giver  den  Tilfredsstillelse  at  vide,  at 
man  har  gjort  hvad  der  er  Ret.  Der  er  ingen  større  Til- 
fredsstillelse end  at  man  har  taget  aktiv  Del  i  det  store  og 
velsignelsesrige  Arbejde  med  at  tage  Vare  paa  ens  Med- 
mennesker, at  prædike  Evangeliet,  at  bringe  Mennesker  ind 
i  Guds  Rige,  at  gøre  godt  mod  Menneskeheden  og  at  bygge 
Kirker  og  Templer  for  Kirkens  Medlemmer.  Man  kan  ikke 
føle  den  samme  Glæde  ved  at  tage  Del  i  Kirkens  Velsig- 
nelser, dersom    man   føler,  at   man   ikke  har  ydet  sin  Del. 

For  det  fjerde:  Den  der  betaler  Tiende,  faar  Religionens 
sande  Aand,  thi  det  gør,  at  han  sætter  Gud  og  sine  Med- 
mennesker højere  end  sine  egne  personlige  Ønsker. 

For  det  femte:  Tiendebetaleren  bliver  en  aktiv  Deltager 
i  Opbyggelsen  af  Guds  Rige  paa  Jorden. 

For  det  sjette,  Tiendebetaling  giver  den  samme  Slags 
Velsignelser,  som  -de  der  kommer  til  dem,  der  betaler 
Fasteoffer. 

Naar  man  tager  i  Betragtning  den  Kendsgerning,  at  selve 
vor  Eksistens  er  en  Følge  af  en  Handling  af  Gud,  at  han 
bevirkede,  at  vi  alle  blev  skabt  i  hans  eget  Billede,  at  han 

*  Lektie  for  Søndagsskolens  Senior-  og  Juniorklasser,  Søndag 
den  30.  August. 

gav  os  vor  Forstand,  vore  Legemer  og  det  vidunderlige 
Privilegium  at  vokse  og  gaa  fremad,  at  han.  gav  os  det 
Privilegium  at  leve  blandt  Jordens  mest  civiliserede  Na- 
tioner i  en  Tid,  da  vi  har  flere  Fordele  end  nogle  af  Jor- 
dens tidligere  Indvaanere  nogensinde  haft  haft,  og  naar  vi 
forstaar,  at  han  til  Gengæld  for  alt,  hvad  han  har  gjort,  kun 
beder  om  en  Tiendedel  af  det,  som  vore  Hjerner,  Hjerter, 
Nerver,  Muskler,  Kød  og  Ben  er  i  Stand  til  at  frembringe, 
for  at  dette  kan  blive  benyttet  til  at  opbygge  Templer  og 
Kirker,  til  at  forkynde  Evangeliet,  opbygge  Guds  Rige  paa 
Jorden,  tage  Vare  paa  de  fattige  og  trængende,  og  gøre  godt, 
bliver  vi  da  ikke  tvunget  til  at  komme  til  den  Slutning, 
at  alle,  som  i  det  hele  taget  er  i  Stand  til  at  tjene  noget  i 
denne  Kirke,  skulde  betale  Herren  en  ærlig  Tiende? 

Naar  vi  endvidere  erindrer  alle  de  Velsignelser  Kirken 
giver  os,  føler  vi  ikke  da  endnu  mere,  at  vi  bør  gøre  vor 
Pligt?  Præstedømmets  Magt,  det  Privilegium  at  kalde  Æld- 
ster  som  er  iklædt  Myndighed  til  at  salve  de  syge,  Retten 
til  at  udvikle  vore  Talenter  indenfor  Kirkens  forskellige 
Organisationer  og  utallige  andre  Privilegier,  bliver  alle  givet 
os  af  Kirken.  Sætter  ikke  dette  os  i  en  Gæld  som  bør  be- 
tales? Man  kan  se  paa  det,  som  man  vil,  enhver  som  har 
en  Indtægt,  skylder  Kirken  at  betale  en  ærlig  Tiende  af 
det,  som  modtages  af  ham  selv  og  hans  Familie. 


Lektier  for  Børneklasser  (10 — 14  Aar). 

Søndag  den   16.  August. 

Josephs  politiske  Indflydelse  i  Ægypten  aabnede  Vejen 
for  hans  Faders  Familie  at  komme  bort  fra  det  af  Hun- 
gersnød hærgede  Land  Kanaan.  Hungersnøden  varede  i 
syv  Aar,  og  efter  denne  vendte  Velstanden,  som  Ægypten 
var  berømt  for,  tilbage.  Under  disse  gunstige  Forhold  vok- 
sede Israels  Folk  stærkt.  I  Løbet  af  Hundrede  Aar  voksede 
det  fra  mindre  end  Hundrede  til  et  Folk  paa  mere  end  en 
Million.  Ægypterne  saa  paa  denne  Vækst  med  Skræk  for, 
at  de  skulde  vokse  sig  saa  store,  at  de  skulde  kunde  over- 
mande dem.  De  saa  ogsaa,  som  Værter  for  disse  Fremmede, 
at  de  kunde  blive  et  stort  industrielt  Hjælpemiddel  i  Ud- 
viklingen af  Ægyptens  store  Civilisation. 

En  Farao,  som  ikke  havde  kendt  Joseph,  kom  paa  Tro- 

nen,  og  han  undertrykte  Jøderne  saa  meget,  at  de  til  sidst 
kom  i  den  Slaveposition,  hvorunder  de  levede,  da  Herren 
sendte  Moses.  Jehovah's  Hensigt  var  ikke,  at  hans  Folk 
skulde  lide  et  saa  stort  Nederlag,  at  de  blev  udryddede,  og 
for  at  frigøre  dem,  oprejste  han  en  Mand  og  forberedte 
ham,  indtil  han  var  i  Stand  til  at  udføre  det  store  Arbej- 
de at  føre  disse  Millioner  af  Slaver  i  Frihed.  Omfanget  af 
hans  Arbejde  kan  ikke  forstaas,  undtagen  man  har  et  ind- 
gaaende  Kendskab  til  Israeliternes  Historie  i  de  sidste  fyr- 
retyve Aar  af  Moses  Liv.  Man  lægger  Mærke  til  3  Fyrre- 
tyveaars  Perioder  i  Moses'  Liv.  De  første  fyrretyve  Aar 
tilbragte  han  som  Prins  paa  Farao's  Slot,  som  Adoptivsøn 
af  Farao's  Datter,  som  havde  fundet  ham  blandt  Sivene 
ved  Nilen,  hvor  hans  Moder  havde  sat  ham  i  Haab  om  at 
frelse  ham,  da  Farao  vilde  slaa  alle  Israeliternes  Drenge- 
børn ihjel.  Paa  Kongens  Slot  blev  han  oplært  i  den  høje- 
ste ægyptiske  Kultur  og  Civilisation,  men  alligevel  viste 
hans  israelitiske  Blod  sig  en  Dag,  da  han  straffede  en  Ægyp- 
ter, som  mishandlede  en  israelitisk  Slave.  For  at  undgaa 
Straffen  for  denne  Handling  maatte  Moses  flygte,  og  han 
flygtede  til  Midians  Land,  hvor  han  tilbragte  den  anden 
40  Aars  Periode.  Her  opholdt  han  sig  som  Hyrde  hos  Je- 
tro,  en  Højpræst,  og  giftede  sig  senere  med  hans  Datter. 
I  Midians  Ensomhed  blev  Moses  aandeligt  forberedt  til  det 
Arbejde,  hvis  Forberedelse  allerede  var  begyndt  paa  Farao's 
Slot.  Da  han  var  80  Aar  gammel,  kom  Kaldet  til  ham,  at 
han  skulde  gaa  tilbage  til  Ægypten  og  fri  sine  Landsmænd 
ud  af  Slaveriet.  Moses  og  hans  Broder  Aaron  kom  nu  til 
Farao,  men  denne  vilde  ikke  give  Israeliterne  fri,  og  Moses 
blev  derfor  befalet  af  Gud,  at  han  skulde  slaa  Ægypten  med 
de  ti  Plager. 

Naar  man  husker  paa,  at  Ægypterne  var  vant  til  at  til- 
bede Naturen,  Dyr  og  Insekter,  kan  man  forstaa,  hvor 
meget  værre  disse  Plager  maa  have  været  end  ellers.  Hvor- 
ledes kunde  Ægypterne  efter  Plagerne  tilbede  Nilen  som 
Livets  Udspring,  naar  de  med  Skræk  maatte  huske  paa, 
at  dens  Vand  var  blevet  forvandlet  til  Blod?  Eller  Oksen 
Apis,  uden  at  huske  paa  den  modbydelige  Plage,  som  hær- 
gede deres  Kvæg?  Eller  Skarnbassen,  uden  Tanken  om  de 
Græshopper,  som  havde  plaget  dem  saa  forfærdeligt?  Den 
tiende  Plage  var  Døden  for  den  førstefødte  Søn  i  hvert 
Hus,  og  for  at  undgaa  denne,  blev  det  befalet  Jøderne,  at 

de  skulde  stryge  deres  Dørstolper  med  Blodet  fra  Paaske- 
lammet, og  Engelen  vilde  da  gaa  deres  Dør  forbi.  Denne 
Plage  overvandt  Farao's  Betænkeligheder,  og  han  skyndte 
sig  at  lade  Israeliterne  faa  fri,  før  en  ny  Plage  kunde  komme. 
Moses  førte  Israeliterne  ud  i  Ørkenen  omkring  Sinai  Bjerg, 
og  Herren  lod  det  regne  med  Manna.  Herren  gav  dem  her, 
gennem  deres  inspirerede  Leder  en  Del  Regler  og  Lær- 
domme i  Form  af  de  ti  Bud.  Men  der  var  ingen  af  de 
Slaver,  som  var  udvandret  fra  Ægypten,  som  fik  Lov  til 
et  komme  ind  i  det  forjættede  Land,  men  under  Vandringen 
i  Ørkenen  var  der  opvokset  en  ny  Generation,  som  skulde 
vandre  ind  i  Kanaans  Land.  Moses  overgav  Dommervær- 
digheden til  Josva,  en  værdig  Repræsentant  for  sin  Tid,  en 
Mand  fuld  af  Tro  og  Mod,  og  Moses  døde  i  Ørkenen,  120 
Aar  gammel,  efter  at  have  skuet  ind  i  det  forjættede  Land 
fra  Nebo  Bjerg.  John  Lord  skriver  om  denne  Periode  af 
Israels  Historie: 

Styrelsen  af  Israel  gennem  disse  40  Aar  i  Ørkenen  er 
særlig  præget  af  Moses'  Indflydelse  og  Dygtighed,  og  af  en 
meget  daarlig  Opførsel  paa  Israeliternes  Side.  De  har  glemt 
alt  om  det  Land,  hvor  de  blev  pint  og  plaget  mere  end 
noget  andet  Folk  har  været  udsat  for,  de  har  glemt  at  Her- 
ren hjalp  dem  bort  derfra,  de  forlangte  Kød  at  spise,  de 
lavede  Guldkalve  at  tilbede,  de  søgte  efter  en  ny  Leder, 
naar  de  syntes  at  Moses  opholdt  sig  for  længe  paa  Bjerget. 
Saa  snart  der  var  noget,  de  ikke  syntes  om,  lagde  de  hele 
Skylden  paa  Moses,  og  de  var  taabelige  nok  til  at  ønske, 
at  de  ikke  havde  forladt  Ægypten.  Selvfølgelig  var  et  saa- 
dant  Folk  ikke  værdigt  til  at  faa  Frihed,  og  slet  ikke 
til  at  betræde  det  forjættede  Land.  En  ny  Generation  maatte 
opvokse,  diciplineret  af  40  Aar  Landflygtighed,  hærdede 
gennem  40  Aars  Lidelser.  Hvilken  anden  Nation  i  Verdens 
Historie  har  nogensinde  prøvet  saa  meget  gennem  40  Aar? 
Hvilken  Regent  gjorde  saa  meget  for  sit  Folk  gennem  40 
Aar?  Denne  Nation  af  Slaver  blev  gennem  40  Aar  foran- 
dret til  en  Nation  af  hærdede  og  modige  Mennesker,  vant 
til  at  adlyde,  og  med  godt  Kendskab  til  de  grundlæggende 
Principper  i  en  Civilisation.  Alt  dette  ved  een  Mands  Ar- 
bejde og  Visdom,  og  ved   Hjælp  at  den   Almægtiges   Kraft. 

Spørgsmaal  og  Problemer. 
1.    Diskuter  hvilken  Indflydelse  Israels  Erfaringer  i  Ægyp- 
ten har  haft  paa  deres  senere  Historie. 

Forklar  følgende  Trin  i  Israels  nationale  Udvikling: 

a.  Israels  Liv  i  Ægypten  under  Josephs  Ledelse. 

b.  Undertrykkelsesaarene  og  den  resulterende  Nation  af 
Slaver. 

c.  Friheden  under  den  af  Gud  inspirerede  Moses. 

d.  De  40  Aar  i  Ørkenen. 

e.  Indtagelsen  af  det  forjættede  Land. 


Søndag  den  23.  August. 

DE  TI  BUD. 

Lad  os  forestille  os,  at  vor  Søndagsskoleklasse  med  Lærer 
og  Forstander  rejste  over  til  Vesterhavet,  fik  fat  i  en  Baad 
og  vilde  sejle  over  til  England.  Lad  os  tænke  os,  at  en 
frygtelig  Storm  sætter  os  ud  af  vor  Kurs  og  kaster  os  op 
paa  en  lille  0,  som  vi  aldrig  har  set  paa  Kortet  og  derfor 
maa  vide,  at  det  er  en  ukendt  0,  som  der  aldrig  er  blevet 
taget  Kort  over.  Hvis  nu  der  bliver  sendt  en  Ekspedition 
ud  for  at  søge  efter  os,  vil  de  ikke^  kunde  finde  os,  for  de 
ved  ikke  at  denne  0  eksisterer  og  vil  ikke  komme  til  den 
uden  ved  et  Mirakel.  Med  andre  Ord,  vi  er  fortabte,  ude 
af  Stand  til  at  komme  tilbage  til  Civilisationen.  Hvad  vilde 
I  nu  gøre  i  et  saadant  Tilfælde?  Vi  maatte  prøve  paa  at 
gøre  det  bedste  ud  af  Situationen.  Vilde  det  ikke  være  in- 
teressant for  hele  Verden,  hvis  der  tilfældigt  50  Aar  senere 
kom  et  Skib  i  Nærheden  af  Øen  og  landede  der,  og  til 
deres  store  Forbavselse  fandt  en  lille  Koloni  af  skibbrudne, 
som  havde  opbygget  deres  eget  Ideal  af  en  Civilisation.  Lad 
os  tænke  os,  at  disse  Sømænd  rejste  tilbage  og  fortalte  om 
deres  Fund  og  beskrev  den  lille  Koloni's  ideelle  Liv.  Saa 
vilde  vi  blive  overrendt  af  Nysgerrige,  Avisreportere,  Re- 
portere for  Magasiner  og  mange  andre,  som  vilde  være  in- 
teresserede i  at  fortælle  Verden,  hvordan  vi  gjorde  det.  Hvad 
vilde  I  nu  fortælle  disse  Mennesker?  Først  at  I  tilfældigt 
var  blevet  kastet  i  Land  ude  af  Stand  til  at  komme  til- 
bage og  derfor  havde  prøvet  paa  at  gøre  det  bedste  ud  af 
det,  og  at  1  ønskede  at  komme  tilbage  endnu  klogere,  end 
da  I  rejste.  Paa  Øen  havde  I  opdaget  Vigtigheden  af  at 
adlyde  de  forskellige  Love,  og  da  l  havde  søgt  efter  Love, 
som  kunde  regere  Kolonien,  var  I  vendt  tilbage  til  de  ti 
Bud,  som  Herren  gennem  Moses  gav  til  Israel  i  Ørkenen. 

I  vilde  fortælle  Verden,  at  de  ti  Bud  var  tilstrækkeligt,  og 
at  hvis  alle  efterlevede  dem,  vilde  Verden  ikke  behøve 
andre  Love. 

1.  Du  skal  ikke  have  andre  Guder  for  mig. 

2.  Du  skal  tage  Herren  din  Guds  Navn  forfængelig;  thi 
Herren  skal  ikke  lade  den  uskyldig  som  tager  hans  Navn 
forfængelig. 

3.  Kom  Sabbaten  ihu,  at  du  holder  den  hellig. 

4.  Ær  din  Fader  og  din  Moder,  paa  det  dine  Dage  maa 
forlænges  i  Landet,  som   Herren,  din  Gud,  giver  dig. 

5.  Du  maa  ikke  slaa  ihjel. 

6.  Du  maa  ikke  bedrive  Hor. 

7.  Du  maa  ikke  stjæle. 

8.  Du  maa  ikke  bære  falsk  Vidnesbyrd  imod  din  Næste. 

9.  Du  skal  ikke  begære  din  Næstes  Hus. 

10.  Du  skal  ikke  begære  din  Næstes  Hustru,  hans  Svend 
eller  Pige  eller  Okse  eller  Asen  eller  noget,  der  hører  din 
Næste  til. 

Det  første  Bud  fastslaar  den  Kendsgerning  om  den  menne- 
skelige Natur,  som  den  franske  Filosof  Voltaire  udtrykker 
i  disse  Ord:  »Hvis  Gud  ikke  var  til,  vilde  det  være  nød- 
vendigt at  forestille  sig  ham.«  Med  andre  Ord,  Menneskene 
er  af  Naturen  Tilbedere  af  en  Guddom,  og  Jehova  befalede 
Israel,  at  de  ikke  maatte  tilbede  falske  Guder,  men  kun 
tilbede  ham  alene.  Vejen  til  et  større  Liv  er  kun  aaben 
for  den,  som  ikke  tilbeder  falske  Guder,  som  Penge,  For- 
nøjelser, men  tilbeder  Skaberen  af  Himlen  og  Jorden. 

Det  andet  Bud  fortæller  os,  hvorledes  vi  skal  tilbede.  Den 
sædvanlige  Tilbedelse  af  Gud  eller  hvad  der  repræsenterer 
ham  paa  Jorden  eller  i  Himmelen,  er  ganske  simpel.  Den 
Tilbedelse,  som  Gud  antager,  skal  være  oprigtig,  fordi  den, 
hvis  Tilbedelse  er  oprigtig,  stræber  efter  at  blive  som  den, 
han  tilbeder. 

Det  tredie  Bud  forbyder  Gudsbespottelse,  hvilket  i  Virke- 
ligheden er  et  Udtryk  for  Foragt  for  Gud.  En  som  foragter 
Gud,  har  allerede  afskaaret  sig  selv  fra  Guds  Aand. 

Det  fjerde  Bud  fremstiller  et  Visdomsord  med  Hensyn  til 
Vigtigheden  af  fysisk  og  aandelig  Hvile  om  Søndagen. 

Det  femte  Bud  udtrykker  Vigtigheden  af  at  elske  og  ære 
sine  Forældre.  Dermed  menes,  at  Hjemmets  Aand  og  For- 
hold er  Grundstenen  i  en  Civilisation. 

Det  sjette  Bud  forkynder  Menneskets  Ret  til  Livet,  og  paa- 


384 

lægger  alle  en  Pligt  til  at  respektere  denne  Ret  og  at  holde 
den  hellig. 

Det  syvende  Bud  forklarer  Vigtigheden  af  at  bevare  Uskyl- 
digheden i  Livet. 

Det  ottende  Bud  fortæller  om  Ejendomsretten.  En  gud- 
dommelig Befaling  til,  at  denne  skal  respekteres  af  Menne- 
heden. 

Del  niende  Bud  fordømmer  Falskhed,  Bedrageri  og  Mened, 
og  naar  man  forstaar  det  fuldt  ud,  maner  det  til  Oprigtig- 
hed, Stabilitet,  Fred  og  Lykke. 

Det  tiende  Bud  formaner  til  at  undertrykke  egenkærlige  Øn- 
sker og  Begær.  Den  formaner  til  at  udvikle  alt  det,  der  er 
godt  i  det  menneskelige  Liv. 

Spørgsmaal  og  Problemer. 

'  Af  Hensyn    til   vore   indviklede   Liv    og   vore   indviklede 

Tanker  har  de  ti  Bud  forskellige  Betydninger  —  ikke  desto 

mindre  maa  Budenes  Storhed  bemærkes  —  den  der  studerer 

Budene,  maa  paapege  hvilket  Bud  der  har: 

1.  Særlig  religiøs  Betydning. 

2.  Samfundsmæssig  Betydning. 

3.  Økonomisk   Betydning. 


Søndag  den  30.  August. 
AARON  OG  DEN  LEVITISKE  ORDEN. 
For  nogle  Dage  siden  viste  en  Herre  mig  to  store  Samle- 
bøger,  i  hvilke  han  havde  samlet  Autografier  af  mange  Med- 
lemmer af  det  engelske  Overhus  og  Underhus  paa  Georg 
den  Fjerdes  Tid.  Han  viste  mig  ogsaa  mange  originale 
Statspapirer,  udarbejdede  af  Oliver  Cromwells  private  Se- 
kretær, og  disse  Papirer  satte  han  stor  Pris  paa.  Mange  Menne- 
sker er  dybt  interesseret  i  Relikvier  og  lader  disse  gaa  som 
Arvestykker  gennem  Familien.  Efterkommerne  er  stolte  af 
deres  Titels  høje  Alder  og  Rettigheder,  af  hvilke  mange 
kan  spores  tilbage  til  Vilhelm  Erobreren.  Naar  nu  Rettig- 
heder, som  kun  er  nogle  faa  hundrede  Aar  gamle,  bliver 
holdt  saa  meget  i  Ære,  hvor  meget  mere  skulde  Menne- 
heden  da  ikke  holde  de  Rettigheder  i  Ære,  som  kan  spores 
tilbage,  ikke  blot  nogle  faa  hundrede  Aar,  men  flere  tu- 
sinde. Hvis  en  Mand  kunde  følge  sin  Titel  og  sine  Rettig- 
heder tilbage  til  Kristi  Tid,  vilde  han  have  en  sjælden  Skat. 
Mange   indenfor  Jesu   Kristi  Kirke  af  Sidste  Dages  Hellige 

kan  følge  deres  Magt  og  Myndighed  tilbage  til  den  Tid. 
De  kan  følge  deres  Autoritet  til  at  døbe  tilbage  til  Frel- 
seren selv.  Og  de  behøver  ikke  at  standse  ved  ham, 
for  de  kan  blive  ved  endnu  længere  tilbage,  de  ved  med 
Sikkerhed,  at  den  samme  Autoritet,  som  de  besidder,  blev 
benyttet  paa  Mose  Tid,  mere  end  4  Hundrede  Aar  før 
Kristus.  For  at  bevise  dette,  kan  man  læse  følgende:  Pagtens 
Bog  84:  23 — 27,  samt  flere  Steder  i  det  gamle  Testamente. 

Du  vil  imidlertid  meget  bedre  kunde  forslaa  Vigtigheden 
af  denne  Magt  og  Myndighed  inden  for  det  aaronske  Præste- 
dømme, hvis  du  ved  lidt  om  Aaron.  Han  var  et  Medlem 
af  Levi  Stamme,  som  var  en  af  Jakobs  Sønner,  og  som 
rejste  til  Ægypten  sammen  med  Jakob,  efter  at  Josef  havde 
indbudt  dem,  mere  end  3  Hundrede  Aar  før  Aarons  Tid 
eller  omkring  1900  Aar  før  Kristi  Fødsel.  Som  I  husker, 
var  Jakob  en  Patriark,  og  en  Patriark  maa  have  det  mel- 
kisedekske  Præstedømme,  som  var  beseglet  paa  ham  af 
hans  Fader  Isak,  som  igen  havde  modtaget  det  fra  sin 
Fader  Abraham,  som  havde  modtaget  det  fra  den  store 
Højpræst  Melkisedek,  hvis  Autoritet  i  Pagten  føres  tilbage 
til  Adam.  Jakob  beseglede  paa  sin  Søn  Levi,  da  han  satte 
ham  til  at  være  Overhovedet  for  Stammen,  en  Myndighed  til 
at  udføre  Ordinancer  indenfor  Præstedømmet.  Denne  Myn- 
dighed blev  senere  kendt  som  det  levitiske  Præstedømme, 
og  Medlemmerne  af  Levi  Stamme  indehavde  det  som  et 
Arvestykke.  Aaron  og  hans  Broder  Moses  var  ogsaa  Med- 
lemmer af  denne  Stamme  og  havde  den  samme  Myndighed, 
og  Moses  havde  samtidigt  det  melkisedekske  Præstedømme. 
Læs  i  2.  Mosebog  angaaende  det  aaronske  Præstedømme 
12  og  16  incl.  Man  maa  bemærke,  at  denne  Ordination  ikke 
kom,  som  man  maaske  vilde  have  ventet,  dengang  Aaron 
blev  kaldet  til  at  være  Moses'  Talsmand,  da  de  gik  til 
Ægypten,  men  at  den  kom,  medens  Israel  vandrede  i  Ør- 
kenen. 

Pagtens  Ark  blev  bygget  og  Varetagelsen  af  denne  blev 
overdraget  Aaron  og  hans  Søn,  og  med  denne,  Myndighed 
til  at  udføre  forskellige  Ordinancer,  som  et  arvegaaende  Præ- 
stedømme indenfor  deres  Slægt. 

I  Dag  medfølger  der  ogsaa,  naar  en  Person  bliver  ordi- 
neret til  det  aaronske  Præstedømme,  en  Myndighed  til  for- 
skellige Ordinancer,  saadan  som  Administration  af  Nadveren, 
Daab  o.  s.  v. 

Aaron   var  fastknyttet  til  Moses  fra  det  Øjeblik,  da  han 

modtog  sit  Kald  om  at  gaa  til  Ægypten  og  frigøre  Israel, 
til  de  var  færdige  med  deres  Vandringer  i  Ørkenen  og  rede 
til  at  gaa  ind  i  det  forjættede  Land. 


Lektier  for  Børneklasser  (under  10  Aar). 

23.  August. 

JESUS  RIDER  SOM  EN  KONGE. 

Tekst.  Math.  21:  1—11,  15,  16. 

Naar  der  er  Vagtparade  i  Byen  kan  alle  Børn  godt  lide 
at  se  det.  Jeg  undrer  mig  over  hvorfor?  Hvilken  Vagtparade 
saa  du   sidst?   Hvilken   Slags  var  det?  Til  Ære  for  hvem? 

Jesus  red  ogsaa  engang  i  en  Slags  Parade.  Længe  før 
han  blev  født,  havde  Folket  set  efter  en  Konge,  som  skulde 
komme  og  frelse  dem.  De  saa  efter  een  med  fine  Klæder 
og  en  Krone  paa  Hovedet.  Men  han  kom  som  en  meget 
ydmyg  Konge.  Engang  imellem,  medens  han  voksede  op 
til  at  blive  en  Mand,  tænkte  de  paa  ham  som  en  Konge. 
Naar  han  gjorde  de  vidunderlige  Ting,  sagde  de:  »Maaske 
er  han  alligevel  den  Konge,  som  er  lovet  os  skal  komme.« 
Derefter  vilde  de  igen  sige:  »Nej,  han  er  ikke  nogen  Konge, 
han  er  saa  ydmyg  og  ringe.«  Men  en  Dag  gjorde  han 
noget,  som  fik  Folket  til  at  tro,  at  han  var  deres  Konge. 
Han  red  gennem  Gaderne  paa  et  Æsel,  og  lod  Folket  prise 
sig.  Det  hændte  netop  om  Foraaret,  og  alle  de  Mennesker 
som  kunde,  var  kommet  til  Jerusalem,  da  der  skulde  være 
en  Fest  der  i  Byen.  Da  Jesus  var  en  Dreng  paa  tolv  Aar, 
havde  han  ogsaa  været  med  til  denne  Fest,  og  nu  gik  han 
til  den  igen,  men  denne  Gang  paa  en  anden  Maade  end 
den  Gang.  Han  kom,  som  en  Profet  for  mange  Aar  siden 
havde  spaaet,  ridende  paa  et  Æsel.  Jesus  havde  ikke  selv 
noget  Æsel,  men  saa  laante  han  et.  Da  han  kom  i  Nær- 
heden af  Jerusalem,  sagde  han  til  sine  to  Diciple:  »Gaa 
ind  i  denne  lille  By,  der  vil  I  finde  et  Æsel  og  dets  Føl 
tøjret,  løs  dem  og  bring  dem  til  mig.  Hvis  nogen  siger 
noget  til  jer,  da  sig,  at  Herren  har  Brug  for  dem,  og  naar 
han  er  færdig  med  dem,  vil  de  komme  tilbage.« 

Og  Disciplene  gik  og  gjorde,  som  Jesus  havde  befalet 
dem.  De  fandt  Æselet  og  dets  Føl  og  lagde  deres  Frakker 
paa  Føllets  Ryg  og  hjalp  Jesus  op  paa  det.  Da  Jesus  red 
forbi  Menneskene,  tænkte  de  paa,  hvordan  han  havde  hjulpet 
dem,  og  paa  hvor  han  lignede  en  Konge,  og  de  maa  have 

sagt  til  hinanden:  »Nu  er  det  vor  Tur  til  at  takke  ham  og 
ære  ham  for  alt  det  gode,  han  har  gjort  for  os.«  Saa  lagde 
de  deres  Kapper  paa  Jorden,  hvor  Jesus  red,  netop  som 
de  vilde  have  gjort  for  en  Konge,  ligesaa  lagde  de  Palme- 
grene paa  Jorden  foran  ham.  De  viftede  med  andre  Palme- 
grene og  raabte  af  Glæde:  »Hosianna  du  Davids  Søn.  Vel- 
signet være  ham,  som  kommer  i  Herrens  Navn.  Hosianna 
til  Gud  i  det  højeste«. 

Flere  og  flere  Mennesker  kom  for  at  ære  Jesus,  og  de 
lavede  saadan  en  Støj  med  Sang  og  Raab,  at  de  Mennesker, 
som  var  foran  dem,  vendte  om  og  priste  ham  sammen  med 
dem.  Da  de  kom  til  Jerusalem,  kom  der  endnu  flere  Men- 
nesker til,  som  spurgte:  »Hvem  er  denne  gode  Mand?«  Og 
Folket  svarede:  »Det  er  Jesus  Kristus,  vor  Hjælper  og  vor 
Ven.«  Nogle  af  Menneskene  som  ikke  kunde  lide  Jesus, 
sagde  til  ham:  »Hør  hvad  disse  Mennesker  raaber,  stands 
dem,  for  du  kan  jo  ikke  lide  at  blive  hyldet.«  Men  Jesus 
svarede  dem:  »Nej,  jeg  vil  ikke  standse  dem  denne  Gang, 
for  hvis  de  ikke  hyldede  mig,  vilde  Stenene  paa  Vejen  tale 
til  Ære  for  mig.«  Da  Jesus  kom  til  Templet,  helbredte  han 
de  syge  der,  og  de  smaa  Børn  kom  og  sang  for  ham  og 
sagde:  »Hossianna  du  Davids  Søn,  ære  være  Gud  i  det 
højeste.«  Dette  var  den  eneste  Gang  i  hele  den  Tid,  Jesus 
levede  paa  Jorden,  at  han  lod  Folket  hylde  sig.  Dette  var 
hans  lykkeligste  Dag.  Han  vidste,  at  han  var  deres  Konge, 
som  Gud  havde  sendt  for  hjælpe  dem.  Han  havde  gjort  sit 
Arbejde  saa  godt  han  kunde,  han  skulde  nu  snart  forlade 
dem,  saa  den  Dag  var  han  lykkelig  for  at  høre  deres  Hyl- 
dest. Er  vi  ikke  lykkelige,  naar  vi  bliver  takket  for  et  vel- 
udført. Arbejde? 

30.  August. 
DET  SIDSTE  MAALTID. 

Tekst.  Math.  26:  17-20  26-30,  Mark.  14:  12—17  22-26, 
Luk.  22:  7—20  24-27,  Joh.  13:  4—17. 

Naar  vi  sætter  os  til  Bordet  for  at  spise  vor  Middagsmad, 
folder  vi  vore  Hænder,  lukker  vore  Øjne  og  lytter  til  Vel- 
signelsen af  Maden.  Fader  eller  Moder  velsigner  Maden  højt 
og  vi  siger  alle  de  samme  Ord  for  os  selv.  Den  Dag 
det  er  vor  Tur  til  at  sige  Velsignelsen  højt,  maa  alle  de 
andre  ved  Bordet  sige  den  for  dem  selv.  Ved  du,  hvorfor 
hver  eneste  Person  ved  Bordet  velsigner  sin  Mad?  Det 
hjælper  os  at  huske,  at  Gud  gav  os  Maden,  og  at  vi  ønsker 
at   sige  Tak  for  den.   Vi  ønsker  ogsaa  at  bede  Gud  om  at 

velsigne  Maden,  saa  at  den  kan  gøre  os  sunde  og  stærke. 

Engang  havde  Jesus  og  hans  Disciple  et  Maaltid  sammen 
i  Jerusalem.  Det  var  Jesu  sidste  Maaltid  sammen  med  disse 
sine  kæreste  Venner,  han  elskede  sine  Venner,  og  han  øn- 
skede, at  de  skulde  huske  ham,  og  alt  hvad  han  havde 
fortalt  dem,  at  de  skulde  gøre  for  at  blive  lykkelige,  og 
derfor  gjorde  han  noget  nyt. 

Og  han  bad  sine  Disciple  om  at  gøre  den  samme  Ting, 
hver  Gang  de  mødtes.  To  af  Jesu  Disciple,  Peter  og  Jo- 
hannes, havde  sagt  til  ham:  »Hvor  kunde  du  lide  at  spise 
Paaskemaaltidet.  Sig  os  det,  og  vi  vil  faa  det  rede  til  dig.« 
Og  Jesus  svarede:  »Gaa  ind  i  Byen,  der  vil  I  møde  en  Mand 
som  bærer  en  Vandtønde,  følg  efter  ham;  naar  han  gaar 
ind  i  et  Hus,  gaa  da  efter  ham  og  sig  til  ham:  »I  hvilket 
Værelse  maa  Herren  spise  med  sine  Disciple?«  Peter  og  Jo- 
hannes gik.  De  mødte  Manden,  som  bar  Vandet  og  fulgte 
ham,  og  da  de  blev  vist  et  nydeligt  Værelse  ovenpaa,  gjorde 
de  alt  rede  til  det  Maaltid,  de  skulde  have,  netop  som  Jesus 
havde  bedt  dem  om.  Om  Aftenen  kom  Jesus  med  Resten 
af  de  tolv  Apostle,  og  de  satte  sig  allesammen  ned  for  at 
spise.  Jesus  var  meget  bedrøvet  og  sagde:  »Jeg  ønskede  at 
være  sammen  med  Eder  i  Aften,  for  dette  er  sidste  Gang 
at  jeg  skal  spise  sammen  med  Eder,  før  jeg  skal  fuldende 
mit  Arbejde.«  Disciplene  var  ikke  rigtig  klar  over,  hvad  det 
var  han  mente,  og  medens  de  spiste,  begyndte  de  at  skændes 
lidt  med  hinanden.  Hver  af  dem  ønskede  at  sidde  ved  Siden 
af  Jesus,  og  hver  af  dem  troede,  at  han  var  den  bedste 
blandt  dem,  men  saa  lærte  Jesus  dem,  at  den  største  blandt 
dem,  var  den  som  tjente  de  andre  mest.  Han  rejste  sig  fra 
Bordet  og  hældte  noget  Vand  i  et  Kar,  og  derefter  vaskede 
han  deres  Fødder,  den  ene  efter  den  anden.  Peter  vilde  ikke 
have  Herren  til  at  vaske  sine  Fødder  og  sagde  det  til  ham, 
men  Jesus  sagde:  »Peter,  hvis  du  ønsker  at  tilhøre  os,  lad 
mig  tjene  dig,  og  som  jeg  har  hjulpet  og  tjent  dig,  husk 
at  hjælpe  og  tjene  andre.«  Og  Jesus  vaskede  hans  Fødder. 
Da  de  nu  spiste,  tog  Jesus  Brødet  og  brød  det  og  gav  det 
til  dem  og  sagde:  »Æd  dette  Brød  til  Ihukommelse  om  mit 
Legeme.«  Derefter  tog  han  Vinen,  takkede  Gud,  velsignede 
den  og  sagde:  »Drik  dette  til  Ihukommelse  om  mit  Blod, 
som  blev  udgydt  for  at  hjælpe  alle  Mennesker.«  Jesus  gjorde 
dette  ved  sit  sidste  Maaltid  sammen  med  sine  Apostle.  Han 
vidste,  at  han  skulde  forlade  dem,  og  han  ønskede,  at  de 
skulde  huske  ham,  og  alt  hvad  han  havde  lært  dem.  Efter 
den  Tid  gør  Menneskene  det  samme.  De  deltager  i  Nad- 
veren, og  naar  de  gør  det,  siger  de:  »Vi  vil  huske  Jesus, 
og  gøre  som  han  befalede  os.« 

Trykt  hos  F.  E.  Bording. 


